cyanic-selkie/wikianc huggingface dataset:
פאסטליין (2019)
עלילות
ב-22 באוקטובר 2018 בתוכנית Raw, רומן ריינס הודיע שהוא חולה בלוקמיה, וכתוצאה מכך ויתר על האליפות האוניברסלית. מאוחר יותר באותו הערב, סת' רולינס ודין אמברוז זכו באליפות הזוגות של Raw, לעומת זאת, אמברוז בגד ברולינס בעת חגיגות הניצחון שלהם. רולינס ואמברוז התעמתו ביניהם במספר קרבות במשך החודשים הבאים, כשהפיוד הסתכם באירוע TLC: שולחנות, סולמות וכיסאות, שבו אמברוז גבר על רולינס כדי לזכות בהאליפות הבין יבשתית. ב-25 בפברואר 2019 בתוכנית Raw, ריינס נתן פירוט על המאבק במחלה ואמר שהמחלה שלו בנסיגה והוא יכול לחזור לפעילות בזירה. שבוע לאחר מכן בתוכנית Raw, ריינס פתח את התוכנית כשקרא לרולינס לבוא לזירה כדי לאחד פעם אחת נוספת את קבוצת "המגן". רולינס הסכים באי רצון לבקשה של ריינס, משום שיצטרך להתאחד עם אמברוז שוב. כשאמברוז יצא אל הזירה גם הוא, הוא הותקף על ידי אליאס, כשהאחרון שבר גיטרה על גבו של אמברוז. מאוחר יותר באותו הערב, אליאס ניצח את אמברוז בקרב יחידים. לאחר הקרב, כשריינס ורולינס יצאו אל עבר רמפת הזירה, אמברוז נמלט אל יציעי הקהל. ברון קורבין, דרו מקינטייר ובובי לאשלי הגיעו כדי לתקוף את ריינס ורולינס, כשבלית ברירה, אמברוז חזר לזירה כדי לעזור לריינס ורולינס ולאחד פעם נוספת את קבוצת "המגן". לאחר שנחלץ לעזרתם, אמברוז הצטרף לריינס ורולינס במחוות תנועת האגרוף המשותפת והמוכרת של הקבוצה. כתוצאה מכך, נקבע קרב שלושה נגד שלושה בין הקבוצות לאירוע פאסטליין.
ב-11 בפברואר בתוכנית Raw, הריבייבל (דאש ויילדר וסקוט דוסון) ניצחו את צ'אד גייבל ובובי רוד וכתוצאה מכך זכו באליפות הזוגות של Raw. שבוע לאחר מכן, אליסטר בלאק וריקושט, רשמו את הופעות הבכורה שלהם ברוסטר הראשי לאחר שהגיעו מ-NXT, כל אחד בנפרד. ב-25 בפברואר, השניים ניצחו את הריבייבל בקרב שאינו היה על חגורות האליפות. ב-4 במרץ, בלאק וריקושט התחרו פעם נוספת נגד הריבייבל, כשהפעם חגורות האליפות היו על כף המאזניים; הריבייבל ניצחו בקרב כתוצאה מפסילה בשל תקיפתם של בובי רוד וצ'אד גייבל. יום לאחר מכן, קרב זוגות משולש על אליפות הזוגות של Raw נקבע לאירוע פאסטליין.
ב-5 במרץ בתוכנית סמאקדאון, לאחר מספר שבועות של פיוד, נודע שריי מיסטריו יתחרה מול אנדרדה במסגרת קרב במופע המקדים לאירוע.
ב-8 במרץ, נודע שהניו דיי (ביג אי ואקסבייר וודס) יתחרו נגד רוסב ושינסקה נקאמורה בקרב זוגות במסגרת המופע המקדים לאירוע.
מופע מקדים
במהלך המופע המקדים, מאחורי הקלעים, המנג'רית של R-טרות', כרמלה, ניסתה להחתים אנשים עבור עצומה, שבה טרות' יקבל קרב חוזר על אליפות ארצות הברית, לאחר שהוא הפסיד אותה בפרק הקודם של סמאקדאון במהלך קרב מרובע, שבו סמואה ג'ו ניצח וכלל בנוסף את אנדרדה וריי מיסטריו. מנגד, המנג'רית של אנדרדה, זלינה וגה, טענה שאם כבר למי שבאמת מגיעה ההזדמנות, זה לאנדרדה. ג'ו קטע את שתיהן ואמר שאין לו בעיה לפגוש אף אחד מהמתחרים הניצבים מולו. לאחר מכן, נודע שג'ו יגן על אליפות ארצות הברית בקרב מרובע נגד טרות', אנדרדה ומיסטריו. כמו כן, קרב זה הועבר למופע הראשי ולמעשה ביטל את הקרב המתוכנן בין אנדרדה למיסטריו.
עוד במהלך המופע המקדים, נציג של ההנהלה הגיע לקופי קינגסטון ובישר לו את הידיעה שוינס מקמהן מבקש לראותו במשרד שלו, כשהנושא סבב סביב קרב אליפות ה-WWE, שייערך במופע הראשי.
לאחר הזזת הקרב על אליפות ארצות הברית למופע הראשי, המופע המקדים הכיל קרב אחד בודד, ובו הניו דיי (ביג אי ואקסבייר וודס) התחרו נגד רוסב ושינסקה נקאמורה בקרב זוגות. בסיום, ביג אי ווודס ביצעו על רוסב את מהלך המידנייט האוור כדי לנצח בקרב.
קרבות מקדימים
האירוע עצמו נפתח בקרב שבו האוסוס (ג'יי אוסו וג'ימי אוסו) הגנו על אליפות הזוגות של סמאקדאון נגד המיז ושיין מקמהן. סיום הקרב התנהל כך שהמיז ביצע על ג'יי את מהלך הפרוג ספלאש. לעומת זאת, ג'יי הצליח להתחמק ממהלך זה ולהפוך אותו להצמדה מוצלחת לספירת שלוש, שהעניקה לאוסוס את הניצחון בקרב והגנה מוצלחת על חגורות האליפות. לאחר הקרב, המיז ושיין, שהיו מאוכזבים מתוצאת הקרב, התחבקו ביחד עם אבא של המיז שישב בשורה הראשונה. לאחר שגבו של המיז הופנה כלפי שיין, האחרון תקף את המיז לעיני אביו, דבר זה למעשה הפך את דמותו של שיין לדמות הרעה.
אז, אסקה הגנה על אליפות הנשים של סמאקדאון נגד מנדי רוז (שלוותה לקרב על ידי סוניה דוויל). בסיום, רוז החליקה כתוצאה מהבד שמכסה את דפנות הזירה, זאת לאחר שקודם לכן, דוויל העלתה את הבד כדי להוציא מקל במבוק. החלקה זו איפשרה לאסקה לנצל את המצב ולבצע בעיטה בסיבוב לפרצופה של רוז. לאחר בעיטה זו, אסקה הצמידה את רוז לניצחון, שהקנה לה הגנה מוצלחת על התואר.
בקרב שבא לאחר מכן, חבר קבוצת הניו דיי, קופי קינגסטון, הגיע לזירה לאחר שהובטח לו להיות חלק מהקרב המשולש על אליפות ה-WWE, הבטחה זו הגיעה על ידי וינס מקמהן, כשהסכים לצרף אותו לקרב, אך הרחיק את ביג אי ואקסבייר וודס מגבולות הזירה. לעומת זאת, בסופו של דבר, קינגסטון התחרה נגד הבר (סזארו ושיימוס) בקרב האנדיקאפ 2 נגד 1, שבו סזארו ושיימוס הורשו להיות בזירה בו זמנית. לאחר שהבר שלטו בקרב ללא עוררין, ביג אי ווודס הגיעו כדי להיחלץ לעזרתו של קינגסטון, אך שניות ספורות לאחר מכן הותקפו על ידי רוסב ושינסקה נקאמורה. בסיום, הבר ביצעו על קינגסטון את מהלך הדאבל וייט נויס כדי לנצח בקרב.
לאחר מכן, סמואה ג'ו הגן על אליפות ארצות הברית בקרב מרובע נגד R-טרות' (שלווה לקרב על ידי כרמלה), אנדרדה (שלווה לקרב על ידי זלינה וגה) וריי מיסטריו. בסיום, ג'ו ביצע על מיסטריו את מהלך ההכנעה שלו, הקוקינה קלאץ', כדי לנצח בקרב ולשמור על האליפות בהצלחה.
אז, The Boss 'N' Hug Connection (ביילי וסשה בנקס) הגנו על אליפות זוגות הנשים של ה-WWE נגד ניה ג'קס וטמינה בסיום, ביילי ביצעה על ג'קס את מהלך ההוריקראנה כדי לנצח בקרב ולשמור על חגורות האליפות בהצלחה. לאחר הקרב, ג'קס וטמינה תקפו את בנקס וביילי. בת' פיניקס, שהייתה בצוות השידור במיוחד לקרב זה, נחלצה לעזרת האלופות, אך הותקפה לבסוף על ידי ג'קס וטמינה. נטליה הגיעה כדי לעזור לחברתה לצמד The Divas of Doom בעבר, אך גם היא לא הצליחה לגבור על הכוחות של ג'קס וטמינה.
בקרב הלפני אחרון, בקי לינץ' התחרתה נגד שארלוט פלייר בקרב שבו התנייתו של הקרב הייתה שאם לינץ' תנצח את פלייר, היא תתווסף לקרב על אליפות הנשים של Raw ברסלמניה 35, שיהפוך כתוצאה מכך לקרב משולש. לינץ' הגיעה לקרב כשהיא נעזרת בקב. מנגד, פלייר שמה לה למטרה להתמקד בברך הפצועה של לינץ'. סיום הקרב התנהל כך שבזמן שפלייר ביצעה על לינץ' את מהלך ההכנעה שלה, הפיגר אייט לג לוק, אלופת הנשים של Raw, רונדה ראוזי, הגיעה ותקפה את לינץ'. בעקבות זאת, לינץ' ניצחה כתוצאה מפסילה והיא אכן התווספה לקרב על אליפות הנשים של Raw ברסלמניה 35.
לאורך האירוע, אליאס ביצע שלושה קטעי נגינה, ובקטע האחרון, לייסי אוואנס הגיעה והתקדמה אל אזור הזירה, אך הסתובבה וחזרה אל מאחורי הקלעים. רנדי אורטון ניצל את הסחת דעת זו וביצע על אליאס את מהלך הסיום שלו, ה-RKO. AJ סטיילס נצפה כשעמד מחוץ לדופן הזירה וכשאורטון הסתובב, סטיילס הפתיע אותו עם מהלך הפנומנל פורארם.
הקרב המרכזי
בקרב המרכזי, קבוצת המגן (דין אמברוז, רומן ריינס וסת' רולינס) התחרתה נגד ברון קורבין, בובי לאשלי ודרו מקינטייר בקרב שלושה נגד שלושה. בסיום, המגן ביצעו על מקינטייר את מהלך הטריפל פאוורבומב על שולחן השדרנים. בנוסף לכך, הם ביצעו את אותו מהלך בתוך הזירה על קורבין ולאחר מכן ריינס הצמיד אותו לספירת שלוש, שהקנתה להם את הניצחון בקרב. לאחר הקרב, השלושה התחבקו בזירה וביצעו את תנועת היד המשותפת של הקבוצה.
Raw
לילה לאחר מכן בתוכנית Raw, קבוצת המגן פתחה את התוכנית. רומן ריינס אמר שאם הקרב בפאסטליין היה הקרב האחרון של הקבוצה ביחד, אז לא היו לו שום חרטות. בנוסף, ריינס הודה לדין אמברוז וסת' רולינס. לאחר מכן, אמברוז וריינס פינו לרולינס את הבמה כדי שיוכל להתמקד בקרב שלו ברסלמניה 35 נגד האלוף האוניברסלי, ברוק לסנר. לאחר שהסנגור של לסנר, פול היימן, הגיע, השניים דיברו ביניהם על עברו של ברוק לסנר. במהלך הזמן שבו היימן דיבר, שלטון בנג'מין (אחד מחבריו הוותיקים של לסנר), הגיע ותקף מאחור את רולינס בעזרת שלושה מהלכי ג'רמן סופלקס. לאחר מכן, קרב בין השניים נערך ובו רולינס ניצח. מאוחר יותר באותו הערב, ריינס היה אמור להתחרות נגד ברון קורבין בקרב החזרה שלו ל-Raw לאחר חמישה חודשים, אך הוא הותקף על ידי דרו מקינטייר. רולינס ואמברוז ליוו את ריינס אל הדוקטור שיבדוק את מצבו. אמברוז דרש מטריפל H שיתן לו קרב ספירות בכל מקום נגד מקינטייר. טריפל H נענה בחיוב וקרב זה היה הקרב המרכזי של התוכנית, שבו מקינטייר ניצח.
אלופת הנשים של Raw, רונדה ראוזי, אמרה שהיא התערבה בקרב בין בקי לינץ' לבין שארלוט פלייר כדי להביך ולחשוף את זהותן האמיתית. היא אמרה ששתיהן בדיחה והיא יכולה לנצח אותם אפילו בקרב האנדיקאפ 2 נגד 1. לאחר שסיימה לדבר, דנה ברוק הגיעה ואמרה שאין לה מה להפסיד ואף אתגרה אותה לקרב על התואר. מנגד, ראוזי תקפה אותה וביצעה עליה את מהלך הפייפרס פיט.
אליסטר בלאק וריקושט התחרו בקרב זוגות נגד בובי רוד וצ'אד גייבל, שבו בלאק וריקושט יצאו עם ידם על העליונה. לאחר הקרב, הריבייבל תקפו אותם מאחור.
נטליה (שלוותה על ידי בת' פיניקס) התחרתה נגד ניה ג'קס (שלוותה על ידי טמינה). הקרב הסתיים בפסילה לאחר שפיניקס תקפה את ג'קס. לאחר הקרב, מאחורי הקלעים, The Boss 'N' Hug Connection (ביילי וסשה בנקס) תקפו את ג'קס וטמינה.
סמאקדאון
יומיים לאחר מכן בתוכנית סמאקדאון, הניו דיי (ביג אי, קופי קינגסטון ואקסבייר וודס) התעמתו עם וינס מקמהן, וקינגסטון שאל מה הוא עוד צריך לעשות כדי לקבל קרב על אליפות ה-WWE. מקמהן טען שקינגסטון הוא לא חומר אידיאלי לאליפות, אך אם הוא יוכל לנצח את רנדי אורטון, סמואה ג'ו, סזארו, שיימוס ורואן בקרב גאונטלט שיתקיים בשבוע הבא, הוא יקבל קרב על אליפות ה-WWE נגד דניאל בריאן ברסלמניה 35.
שיין מקמהן הסביר מדוע תקף את המיז. הוא אמר שנמאס לו כבר להיות כפוף לו, ושהוא יהנה להכות אותו שוב ברסלמניה 35. לאחר מכן, הוא קבע קרב בינו לבין המיז לאירוע רסלמניה 35.
רנדי אורטון השווה את קריירת ה-WWE שלו לקריירה של AJ סטיילס בארגונים העצמאיים לאורך השנים, כולל התקופה שלו ב-TNA. לאחר הטחת העלבות אחד בשני, סטיילס איתגר את אורטון לקרב ברסלמניה 35.
סוניה דוויל התחרתה נגד אסקה בקרב שאינו היה על התואר. מקרה דומה קרה כמו באירוע פאסטליין, רק שהפעם דוויל החליקה כתוצאה מהבד שמכסה את דפנות הזירה, זאת לאחר שקודם לכן, רוז העלתה את הבד. אסקה ניצלה פעם נוספת את החלקה זו כדי לנצח בקרב.
בקי לינץ' טענה שהיא השתמשה במשחקי מוחות על רונדה ראוזי, כשבסופו של דבר היא השיגה את מבוקשה: להחזיר אותה לקרב על אליפות הנשים של Raw ברסלמניה 35. שארלוט פלייר הגיעה כדי לטעון שלא לינץ' ולא ראוזי היו רלוונטיות אם היא לא הייתה מעורבת בכך. בנוסף, היא אמרה שהיא "גברת רסלמניה".
סמואה ג'ו ואנדרדה חברו אחד לשני בקרב זוגות נגד R-טרות' וריי מיסטריו, כשבסופו של דבר מיסטריו הצמיד את ג'ו לניצחון. לאחר הקרב, ג'ו הוציא את תסכולו על ההפסד, כשתקף את R-טרות' ואף את שותפו לקרב, אנדרדה.
דניאל בריאן ורואן ניצחו בקרב זוגות את מוסטפא עלי וקווין אואנס.
היכל התהילה של ה-WWE לשנת 2005
היכל התהילה של ה-WWE (2005) היה טקס הוקרה למחזור השישי במסגרת טקסי היכל התהילה של ה-WWE המסורתיים. האירוע הופק על ידי ארגון ההיאבקות האמריקאי, World Wrestling Entertainment (WWE) ב-2 באפריל 2005 באמפיתיאטרון שבאולפני יוניברסל, שבלוס אנג'לס, קליפורניה. האירוע היה חלק מסוף השבוע של רסלמניה 21. האירוע הונחה על ידי ג'ין אוקרלונד. גרסה מקוצרת של הטקס שודרה באותו הערב בערוץ הטלוויזיה Spike TV. כמו כן, במרץ 2015, הטקס התווסף לתוכן ערוץ הטלוויזיה של ה-WWE Network.
תוצאה לאורך זמן
ב-24 ביולי 2015, ארגון ה-WWE שחרר את הוגאן מהחוזה שלו עימם, לאחר שהארגון טען שהם "מחויבים לקבל אנשים שונים מרקעים ומגזעים שונים", למרות שעורך הדין של הוגאן טען שהוגאן הוא זה שבחר להתפטר. יום קודם לכן, ארגון ה-WWE מחק את כל האזכורים של הוגאן מהאתר הרשמי שלהם, כולל את הכניסה של הוגאן להיכל התהילה של ה-WWE. שחרורו מהחוזה הקביל לפרסומים של הצהובונים נשיונל אינקוויירר ורדאר אונליין, שבהם נאמרו התבטאויות קשות כלפי הגזע השחור במהלך קלטת סקס מודלפת ושערורייתית של הוגאן. בקלטת היה ניתן לשמוע את הוגאן מביע את מחשבתו הנגעלת מכך שבתו תצא עם גבר שחור ואף השתמש בכינוי גנאי נגד גזע זה. לעומת זאת, לא נאמרה שום הצהרה רשמית בנוגע להרחקתו והוא עדיין היה רשום כחלק מהכניסות של היכל התהילה וכחלק מהאנציקלופדיה של ה-WWE אשר שוחררה באוקטובר 2016.
קאנדה
קאנדה (, באנגלית: Kannada) היא שפה ממשפחת השפות הדראווידיות. מדוברת במדינת קרנאטקה שבדרום הודו, והיא אחת משתי השפות רשמיות במדינה זו (השנייה היא אנגלית). מספר הדוברים מוערך בכ-38 מיליון.
דקדוק
סדר המילים בתחביר הוא נושא-מושא-נשוא, שהוא התחביר הנפוץ בשפות דראווידיות. בקאנדה שלושה מינים (זכר, נקבה, סתמי או נפוץ) ושני מספרים (יחיד ורבים). שמות עצם מסווגים לפי "אנושי" ו"לא-אנושי", כמו בשפות דראווידיות אחרות. שמות העצם האנושיים מסווגים לזכר ונקבה, ואילו שמות העצם הלא-אנושיים מסווגים כחסרי מין.
הכתב מכיל 49 אותיות פונטיות.
אבקת אלכוהול
האבקה מאפשר שיווק של משקאות אלכוהוליים מסוגים שונים במארז קטן ובאחסון קל יותר מאשר כנוזל. ומספקת פתרון גם לשימושים רפואיים, כמו חיטוי בעזרת האבקה.
אבקת אלכוהול היא מוצר חדשני, היא מיוצרת בארצות הברית בטכנולוגיית מיקרו אנקפסולציה ומשווקת תחת המותג "פלכוהול" (palcohol). לעת עתה קיימת אי בהירות לגבי אישור מנהל המזון והתרופות האמריקאי לשיווק המוצר.
ב-8 באפריל 2014 אישר ה-TTB, הגורם הרגולטורי המופקד על הפיקוח על סחר ומיסוי האלכוהול והטבק, את שיווק המוצר במספר גרסאות, אך ב-21 באפריל חזר בו.
בעקבות הסכנות שבאבקת אלכוהול, החשש מפני צריכה מזיקה לבריאות כגון בהסנפה, במדינת ויקטוריה שבאוסטרליה אבקת אלכוהול אינה חוקית כבר משנת 2015. בשאר מדינות העולם נעשו ניסיונות שיווק וחקיקה אך כמו בארצות הברית מעמד המוצר נותר לוט בערפל. כך במדינות כמו רוסיה, גרמניה, אנגליה, הולנד ויפן.
אביגייל מאשם, ברונית מאשם
אביגייל מאשם, ברונית מאשם (אנגלית: Abigail Masham, Baroness Masham; 1670 בקירוב - 6 בדצמבר 1734) הייתה ממקורבותיה של אן, מלכת בריטניה, ובת דודתה של שרה צ'רצ'יל, הדוכסית ממרלבורו.
היא נולדה לפרנסיס היל, סוחר מלונדון, ואמה הייתה אליזבט היל דודתה של שרה צ'רצ'יל, לימים דוכסית מרלבורו. משפחת היל ירדה מנכסיה בעקבות כישלונות עסקיים של פרנסיס היל, ואביגייל נאלצה לעבוד כמשרתת אצל סר ג'ון ריברס מקנט. ליידי צ'רצ'יל, שהייתה בת הלוויה של הנסיכה אן, התיידדה עם בת דודתה אביגייל, ככל הנראה בגלל מבוכה על מצבה הכלכלי הקשה ולא בגלל חיבה אמיתית. צ'רצ'יל שיכנה את מאשם בביתה שבסנט אלבנס. לאחר עליית הנסיכה לשלטון היא קיבלה משרה בחצר המלוכה בערך ב-1704.
1704 הייתה גם השנה שבה המלכה התוודעה להיעדרויותיה התכופות של הדוכסית מחצר המלוכה, ולדעותיה הפוליטיות - הדוכסית הייתה ויגית והמלכה הייתה טורית. הדוכסית ניסתה להשפיע על אן למנות שרים ויגים נוספים, שרובם תמכו במלחמותיו של בעלה הדוכס. המלכה, שלא הייתה מוכנה לנטוש את "מפלגת הכנסייה" (כפי שהטורים היו ידועים, ודת היה אחד הנושאים החשובים עבור אן) גם עבור ידידתה הקרובה, התוודתה בחשאי בפני הרוזן גודולפין, שכיהן בתפקיד הלורד אשר על האוצר, כי היא חשה שהיא והדוכסית לעולם לא יוכלו להיות חברות כפי שהיה בעבר. זמן לא רב לאחר מכן החלה היל להפעיל את קסמה האישי על מנת לזכות בהעדפתה של אן. לא ברור האם התנהגותה הייתה כפיות טובה כלפי הדוכסית ממרלבורו. השפעתה על המלכה לא נבעה ממזימה כזו או אחרת, כי אם מהניגוד שבין אופייה השלו לבין מזגה החם של הדוכסית, שלאחר שנים רבות הפך למאוס בעיני אן.
בקיץ 1707 הבחינה הדוכסית בסימן הראשון למעמדה המתחזק של אביגייל אצל המלכה, לאחר שגילתה כי היא התחתנה בחשאי עם אחד מהאדונים של חצר המלוכה שנקרא סמואל מאשם, וכי המלכה בעצמה נכחה בטקס הנישואים. צ'רצ'יל גילתה גם שאביגייל בילתה זמן רב ביחידות עם המלכה, והיא עצמה לא קיבלה על כך את הרמז הקלוש ביותר. מאשם הייתה בת דודו של רוברט הארלי, רוזן אוקספורד, ולאחר פיטוריו של אוקספורד בפברואר 1708 היא סייעה לו בשמירת קשר חשאי עם המלכה. היא הגיעה לשיא כוחה ב-1710 כשהמלכה אילצה את מרלבורו להעניק משרת פיקוד חשובה לקולונל ג'ון היל, אחיה של מאשם. סנדרלנד, גודולפין ושאר השרים הוויגים נאלצו להתפטר מתפקידיהם, בעיקר עקב השפעתה של מאשם, ופינו את מקומם לאוקספורד ולבולינגברוק.
בשנה שלאחר מכן פוטרה הדוכסית ממרלבורו מתפקידיה בחצר המלוכה, ומאשם תפסה את מקומה בתפקיד שומרת התקציב המלכותי (Keeper of the Privy Purse). ב-1711 החליטו השרים להמיט קלון על מרלבורו ולארגן את הסכם אוטרכט, והחליטו לחזק את מעמדם בבית הלורדים באמצעות יצירת 12 תוארי אצולה חדשים; אחד מאלה היה של סמואל מאשם, בעלה של אביגייל, אם כי אן הפגינה חוסר שביעות רצון להעלות את מעמדה של המשרתת הראשית שלה כך שהיא תהיה מוכנה במידה פחותה להעניק את שירותיה למלכה. תוך זמן קצר פרץ ריב בין מאשם לאוקספורד, והיא החלה לעשות כל שביכולתה על מנת להגביר את חוסר החיבה של המלכה כלפי השר שלה.
התחבטותו של אוקספורד בין היעקוביטים לבין תומכי הירושה ההנוברית לכתר גרמה לחיזוק התנגדותה של מאשם, שכעת העדיפה את המפלגה היעקוביטית בראשותם של בולינגברוק ופרנסיס אטרברי. מאשם ואוקספורד רבו פעמים אחדות גם מול המלכה, ובסופו של דבר היא פיטרה אותו מתפקיד הלורד אשר על האוצר ב-27 ביולי 1714, ושלושה ימים לאחר מכן מינתה לתפקיד זה את הדוכס משרוסברי. אן מתה ב-1 באוגוסט, ומאשם פרשה מתפקידיה ועברה להתגורר בבית פרטי מחוץ לארמון. היא מתה ב-6 בדצמבר 1734.
ג'ונתן סוויפט, עמו הזוג מאשם היה מיודד, אמר עליה כי היא "אדם של הבנה טובה ופשוטה, של אמת גדולה וכנות, ללא שמץ של כזב או הסוואה". ברונות מאשם נכחדה לאחר שסמואל, בנה של אביגייל והברון השני, מת ביוני 1776.
יחסי אוזבקיסטן–תאילנד
יחסי אוזבקיסטן–תאילנד הם היחסים הדיפלומטיים שבין אוזבקיסטן ותאילנד.
סקירה כללית
שתי המדינות כוננו יחסים דיפלומטיים ב-6 במאי 1992. ב-14 ביולי 2020, סגן שר החוץ של הרפובליקה של אוזבקיסטן פורקאט סידיקוב קיים שיחות עם סגן שר החוץ של ממלכת תאילנד, ויג'וואט איסראבדי, בשיחת ועידה. במהלך השיחה נדונו המצב וכיווני העדיפות של יחסי אוזבקיסטן–תאילנד בתחומים המדיניים, המסחריים, הכלכליים, ההשקעות, התרבותיים, ההומניטריים ואחרים.
יחסי סחר
בשנת 2020 ייצאה אוזבקיסטן לתאילנד בשווי 130 מיליון דולר, בעיקר דשנים, פירות וכותנה. תאילנד ייצאה בשווי של כ-50 מיליון דולר, בעיקר מוצרים תעשייתיים כמו רכיבי רכב, מכונות ומשאבות.
יובל כספי
יובל כספי (נולד ב-22 באוגוסט 1973) הוא אמן, מורה לאמנות ואוצֵר ישראלי.
ביוגרפיה
יובל כספי נולד וגדל במושב נִיר צְבִי, הבכור במשפחה של שלושה ילדים, חִמֵּשׁ (בן נינו) של אהרן שְלוּש מצד אביו.
לימים חקר את תולדות משפחתו
ואצר תערוכה שעסקה בהיסטוריה של משפחת שְׁלוּשׁ והוצגה בבית אהרן שלוש בנווה צדק.
בתום שירותו הצבאי למד קולנוע באוניברסיטת תל אביב ושיחק בתפקיד הראשי בסרט הגמר של יואב רועה "מחוץ לתמונה". בשנים 1996–2000 למד בבית הספר המדרשה לאמנות, המכללה האקדמית בית ברל,
והוא בוגר תואר ראשון בחינוך ובעל תעודת הוראה. בין מוריו הבולטים היו רפי לביא
ויאיר גרבוז. ב-2005 סיים תואר שני באמנות בהצטיינות בתוכנית לימודי ההמשך של בצלאל בתל אביב,
בשיתוף עם האוניברסיטה העברית בירושלים. בשנים 2016–2017 סיים לימודי אוצרות ומוזאולוגיה, בבית לאמנות ישראלית, המכללה האקדמית תל אביב-יפו.
בשנים 2001–2017 כספי שימש כמרצה בבית הספר לאמנות "המדרשה", המכללה האקדמית בית ברל. החל משנת 2001 עוסק בהוראת והדרכת ילדים ובני נוער במרכז מאירהוף לחינוך לאמנות של מוזיאון תל אביב. בשנים 2005–2019 לימד אמנות במוזיאון ישראל בירושלים, במסגרת הקיטנות של אגף הנוער. פרט לכך לימד בעשרות מוסדות, מוזיאונים ובתי ספר.
כספי הוא ממייסדי קבוצת הקומיקס חבורת A4, לצד דודו גבע, ניר מטרסו, רפאל פוגל, פאולינה פוגל, אורן ג'קמן וגלנדון ואיזבלה; הם יזמו, יצרו ומכרו יחד עבודותיהם בין 2003 ל-2004 וניסו לתת במה לכל יוצר קומיקס שהיה מעוניין לפרסם מאיוריו, ללא כל עריכה. החבורה שבה לפעול בשנים 2016 ו-2019.
כספי יזם והפיק את מיזם התרבות הברווז על גג עיריית תל אביב על-פי חזונו של דודו גבע, בשיתוף עם ילדיו של דודו - אהרן ותמי גבע. במסגרתו ב-15 באפריל 2008 הועלתה בובה מתנפחת המעוצבת על פי דמות "הברווז" שיצר דודו גבע, על גג בית עיריית תל אביב-יפו, באישורה ובתמיכתה של העירייה.
בשנת 2014 אצר את התערוכה ״הברכה והקללה״ בעקבות סדרת הטלוויזיה ״המקוללים״ שיצרו חגי לוי ולירן עצמור. התערוכה שהוצגה בבית הנסן בירושלים ובגלריה החללית בתל אביב הציגה עבודות של אביבה אורי, פנחס שדה ויונה וולך.
כספי ערך ועיצב ביחד עם נמרוד רשף את המגזין "שרוליק עבאדי", הגרסה המקומית של השבועון הסאטירי הצרפתי שרלי הבדו; בשנים 2015 ו-2016 נסע לצרפת והציג את המגזין בתערוכות בפסטיבל קריקטורות בינלאומי. בשנת 2016 אצר עבור משרד התרבות את התערוכות במיזם "לחגוגוסט". במהלכו הוצגו תערוכות קבוצתיות של אמנים מקומיים בערים שונות בפריפריה. היה רכז המערכת של המגזין "בועה" וכתב לו כתבות.
יצר תפאורה למספר סרטים ווידאו קליפים ביניהם עטיפת אלבום וקליפ של להקת הדורבנים; קליפ "הכפתור" של להקת "דבק"; והצגות תיאטרון ביניהן הפקות שביים משה נאור ותפאורה למופע אינדי ילד.
יצירתו
יובל כספי יוצר עבודות שהן ורסיה של ציורים בעלי מאפיינים סגנוניים הקרובים למסורת הקריקטורה והקומיקס האמריקאי, העוסקים בתכנים אישיים ופוליטיים אוניברסליים ולוקאליים. בין השאר ניתן לזהות בציוריו קריקטורות גרוטסקיות של דמויות עם מאפיינים סטריאוטיפיים, תיאורים גרוטסקיים וארוטיים של עולם מיליטנטי וכן ציורים המזכירים בסגנונם עבודות של גרפיטי ואמנות רחוב.
כספי מטפל בסיפורי התנ"ך ברישום ובקריקטורות. בעבודותיו הוא מתייחס אל אמני העבר הגדולים שעסקו בסיפורי התנ"ך - דוגמת האמנים המקומיים זאב רבן, בוריס שץ ואפרים משה ליליין, הנחשבים בעיניו כאבות רוחניים, לצד אמנים אירופיים כגון רמברנדט וגוסטב דורה. כספי, המזדהה עם אמנים אלה, מעתיק מהם ומנכס את עבודותיהם לצרכיו האמנותיים. בסדרת רישומים אחת מופיעות דמויות גבריות מהתנ"ך כגון אברהם אבינו, יעקב, מתתיהו ובצלאל. רישומים אלה המתאפיינים ברוח מסורתית נרטיבית, מתהווים מקווים צנועים ומעודנים בקשת צבעים עשירה בלבן שחור ואפור ורק לעיתים מופיעים בהם גם אובייקטים מופשטים. בסדרה אחרת כספי בוחר להשתמש כרקע לעבודתו בתחריטי התנ"ך של גוסטב דורה, שעל גביהם הוא יוצר קולאז' הכולל דמויות של גיבורות מהתנ"ך, כגון רות המואביה, דבורה הנביאה, מיכל בת שאול ובת יפתח, המצוירות כקריקטורה. הדמויות, הצבועות בצבעי מים, מולבשות מעל הדמות המקורית ומסתירות אותה. במיזוג שבין התחריטים המקוריים של גוסטב דורה ובין רישומיו של כספי נוצרת תמונה גרוטסקית, נועזת וחצופה.
בל דלפין
מארי-בל קירשנר (באנגלית: Mary-Belle Kirschner; נולדה ב-23 באוקטובר 1999), הידועה יותר בכינויה המקוון בל דלפין (Belle Delphine), היא אישיות אינטרנט, דוגמנית, קוספליירית וכוכבת אינסטגרם בריטית ילידת-דרום אפריקה. הפוסטים שלה מאופיינים באסתטיקה אלטרנטיבית המושפעת מתרבות האנימה, הפנטזיה, תרבות ה-"E-girls" וממים אינטרנטיים. כתוצאה מפעילותה המקוונת, היא הפכה למם אינטרנטי בפני עצמה.
ביוגרפיה
קירשנר נולדה בקייפטאון שבדרום אפריקה, משם עברה לבסוף לבריטניה. גדלה במשפחה נוצרית אדוקה. קירשנר פתחה חשבון אינסטגרם ב-2015, וחשבון יוטיוב ביולי 2016.
עם התפתחות המעמד שלה כאושיית רשת, חשבון האינסטגרם שלה צמח מ-850,000 עוקבים בנובמבר 2018 ל-4.2 מיליון ביולי 2019. התוכן שלה החל גם לכלול באופן ניכר ולעיתים קרובות הבעות פנים הנקראות "Ahegao". אלו הן הבעות מוגזמות, מגולגלות עיניים, המסמנות אורגזמה ומופיעות לעיתים קרובות באנימה למבוגרים. בנוסף, קירשנר מייצרת תוכן קוספליי, עם דמויות פופולריות כגון הארלי קווין ו-D.Va. מגזין "Complex" תיאר עוד יותר את אופי התוכן של קירשנר, ומפרט כי "יחד עם התמונות המסורתיות שלה יותר, היא פרסמה קטעים של עצמה שאכלה ביצה חיה, קליפה והכל. גלילה בפוסטים שלה עשויה למצוא "מלכודות צמא" (סלנג המתאר תמונות בעלות אופי מיני) צבעוניות באותה מידה שהיא תמצא תמונות שלה משחקת בתמנון מת".
פתיחת חשבון "פורנהאב" ומכירה של מי אמבט
ביוני 2019 פרסמה קירשנר באינסטגרם הבטחה ליצור חשבון Pornhub אם הפוסט שלה יגיע למיליון לייקים. Pornhub הגיב לפוסט וכינה אותו "החדשות הטובות ביותר". הפוסט זכה במהירות ליותר מ־1.8 מיליון לייקים; בתגובה, קירשנר קימה את הבטחתה ויצרה חשבון Pornhub, אליו העלתה 12 סרטונים.
הסרטונים גררו תגובות מעורבות, מכיוון שהעלאותיה היו סרטוני טרול שהכילו כותרות ותמונות ממוזערות מטעות, לדוגמה: סרטון בו נראית קישרנר מלטפת תרנגול, כאשר הכותרת עושה שימוש מטעה במשמעות הכפולה של המילה Cock. "בל דלפין" היה המונח הרביעי ברשימת המונחים המחופשים ביותר בפורנהאב באותה שנה.
ב־1 ביולי 2019, קירשנר השיקה את החנות המקוונת שלה, יחד עם מוצר שכונה "מי אמבט של גיימרית". המוצר שווק כמי האמבט שבהם רחצה, ומחירו היה 30 דולר. קירשנר הצהירה כי הרעיון למכור את מי האמבט שלה נבע מתגובות של המעריצים בתמונותיה, שאמרו שהם ישתו את מי האמבט שלה. לאחר זמן מה, הוסיפה קירשנר את ההערה: "מים אלה אינם מיועדים לשתייה ויש להשתמש בהם רק למטרות סנטימנטליות." המוצר זכה להצלחה מסחרית עבור קירשנר- אזל מלאי מי האמבט בשלושה ימים (כ-500 יחידות). התגובות באינטרנט כללו חיקויים, זיופים (לדוגמה: שתן, מסטיק לעוס וכו'), פארודיות ומוצרי "ספין אוף". ניתן למצוא סרטוני יוטיוב בהם אנשים שתו, בישלו ואידו את מי האמבט.
חסימת חשבון האינסטגרם
ב־19 ביולי 2019, חשבון האינסטגרם של קירשנר הושעה מהפלטפורמה. במגזין "Business Insider" דווח כי השעיית החשבון של קירשנר הגיע "לכאורה לאחר קמפיין דיווח מתואם נגדה." עם זאת, דובר אינסטגרם מסר כי חשבונה לא הוסר עקב הקמפיין הנ"ל, אלא משום שהוא מפר את הנחיות הקהילה של החברה. הסיבה הספציפית שהובילה להסרת החשבון של קירשנר לא נמסרה על ידי הדובר, מסיבות של שמירה על פרטיות. החשבון "belle.delphine" צבר למעלה מ-4.5 מיליון עוקבים טרם הוסר.
גליקופרוטאין IIb/IIIa
גליקופרוטאין IIb/IIIa, או בקיצור gpIIb/IIIa, הוא האינטגרין שנמצא על טסיות הדם. הוא מתפקד כקולטן לפיברינוגן ופועל לשפעול טסיות. הוא נבנה בתהליך קישור בין gpIIb ו-gpIIIa (תהליך תלוי סידן), אשר מהווה צעד הכרחי לקראת האגרגציה, איגור טסיות דם לצבר, והיצמדותן אל האנדותל. אחרי שטסית משופעלת על ידי ADP (תהליך שנחסם על ידי clopidogrel), אפינפרין, קולגן או תרומבין, מתרחש שינוי קונפורמציה של קלטני gpIIb/IIIa שגורם להם להקשר לפיברינוגן.
gpIIb/IIIa מהווה מטרה של מספר תרופות:
כ"ג באב
על פי הלוח העברי הקבוע, פרשת בר המצווה של ילד שנולד בכ"ג אב היא לרוב פרשת ראה. אבל אם בר המצווה חל בשנה בה פסח, וממילא תשעה באב, הוא בשבת (שנים מקביעויות בשז, גכז, הכז), אז פרשת בר המצווה היא פרשת עקב.
לאון פסטינגר
לאון פסטינגר (8 במאי 1919 – 11 בפברואר 1989) היה פסיכולוג חברתי יהודי-אמריקאי, אשר הגה מספר תיאוריות יסודיות בפסיכולוגיה החברתית, כגון תאוריית הדיסוננס הקוגניטיבי, ותאוריית ההשוואה החברתית. בנוסף תרם פסטינגר רבות לחקר הרשתות החברתיות.
לפי סיווג שפורסם בכתב העת "A Review of General Psychology" בשנת 2002 הוצב פסטינגר כפסיכולוג החמישי בחשיבותו במאה ה-20. במאמר שנכתב על פסטינגר בכתב העת Psychological Science אוזכרו תאוריית הדיסוננס הקוגניטיבי ותאוריית ההשוואה החברתית כתיאוריות הכי פוריות שנכתבו במסגרת הפסיכולוגיה החברתית.
קורות חיים
נולד בברוקלין. הוריו היו אלכס פסטינגר, יהודי-רוסי אשר היגר לארצות הברית, ושרה סולומון פסטינגר. פסטינגר למד בבית ספר תיכון לבנים. סיים את לימודיו לתואר ראשון ב. הוא המשיך ללימודי תואר שני, אותו סיים באוניברסיטת איווה ב-1942. הוא למד שם תחת הנחייתו של קורט לוין, מאבות הפסיכולוגיה החברתית, אשר עבד על תאוריית השדה של הפסיכולוגיה, המבוססת על אנלוגיה לפיזיקה על מנת שתשמש תאוריה חלופית לביהביוריזם. ב-1951 קיבל פסטינגר את הדוקטורט שלו מאוניברסיטת מינסוטה.
לאחר הקמת מעבדה לחקר הדינמיקה הקבוצתית במכון הטכנולוגי של מסצ'וסטס ב-1945, הצטרף פסטינגר ללוין, וקיבל משרת הוראה זוטרה (Assistant Professor). ובהמשך השנים התקדם והפך לפרופסור מן המניין. במהלך הקריירה המקצועית שלו, היה פסטינגר חבר באוניברסיטאות רבות, שהחשובות בהן הן המכון הטכנולוגי של מסצ'וסטס (MIT), אוניברסיטת סטנפורד, אוניברסיטת מישיגן וכן בית הספר החדש. כמו כן, לימד פסטינגר מספר תלמידים לדוקטורט וביניהם הפסיכולוג סטנלי שכטר, מחוקרי הרגש הגדולים שידעה הפסיכולוגיה.
ב-1942 נישא למארי אוליבר בלו, ולשניים נולדו שלושה ילדים, טרם התגרשו. ב-1969 נישא לטרודי בראדלי, פרופסור במחלקה לעבודה סוציאלית באוניברסיטת ניו יורק; לזוג לא נולדו ילדים.
תאוריית הדיסוננס הקוגניטיבי
פסטינגר ידוע בעיקר בשל פרסום תאוריית הדיסוננס הקוגניטיבי ב-1957. תאוריה זו מתמקדת במצבים בהם יש חוסר איזון הכרתי (למשל סתירה בין מחשבה לבין התנהגות המבוצעת בפועל), הגורם להרגשת מתיחות, שפוגעת ברצונם של אנשים לעקביות בהתנהגותם ובדעותיהם. על פי פסטינגר, אנשים נוטים להתמודד עם מצב כזה באחת משלוש הדרכים הבאות: להפחית מן החשיבות של הקוגניציה; להוסיף קוגניציות חדשות שישנו את המאזן בין התמיכה לסתירה; או לשנות את אחת הקוגניציות. תאוריה זו מסבירה, בין היתר, כיצד ממשיכים אנשים לדבוק באמונות שהוכחו כשגויות, כמו כתות אשר אמונות עיקריות בהן הופרכו.
במסגרת מחקריו הצטרף פסטינגר, יחד עם הנרי ריקן וסטנלי שכטר, לכת בראשה עמדה "נביאה" אשר טענה כי חייזרים דיברו אליה ואמרו כי העולם יוצף ב-21 בדצמבר 1954. משהגיע היום והנבואה לא התממשה, המאמינים דווקא התחזקו באמונתם והחלו במסע גיוסים לכת. לטענת פסטינגר, הרצון לשמור על אמונות נובע מכמות ההשקעה שהושקעה בקוגניציה וכן מהתמיכה שמתקבלת מהאנשים הסובבים. במקרה זה, כמו במקרים רבים של כתות, הייתה תמיכה נרחבת מהסביבה הקרובה, שהרי היא הכת. כמו כן, במקרה הזה, אמונתם הייתה מוצהרת, דבר שחיזק את רצונם לשמור על הקוגניציה. פסטינגר ועמיתיו פרסמו את מסקנותיהם בספר "When Prophecy Fails" שיצא בשנת 1956.
Water and a Flame
השיר הגיע למקום ה-180 במצעד הסינגלים הבריטי. בשנת 2013, "Water and a Flame" הוקלטה על ידי סלין דיון עבור אלבומה, Loved Me Back to Life.
הצלחה מסחרית
"Water and a Flame" זכה להצלחה מתונה במצעדי חברת המצעדים הרשמית, כאשר הגיע למקום ה-180 במצעד הסינגלים הבריטי. השיר תואר כ"בלדה מעושנת ורגשית". לדברי דייוויד בולס מ-Digital Spy, "מצליח השיר להדגיש את עוצמת השירה העשירה שלהם, המשתלבת במתיקות – מספיק כדי למשוך את תשומת הלב מהפזמון הקלישאתי שלו".
פרק זמן לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-25 מיליון השמעות.
גרסתה של סלין דיון
Water and a Flame הוקלט מחדש בשנת 2012 על ידי הזמרת הקנדית-צרפתייה, סלין דיון, כחלק מאלבום האולפן ה-25 שלה, Loved Me Back to Life.
רקע
Loved Me Back to Life הופק על ידי עמנואל קיריאקו, בייביפייס, טריקי סטיוארט, אהרון פירס, קוק הרל, אג וייט, פליי פרודקשן, ני-יו וגם וולטר אפנסייב. בנוסף לכך, ני-יו השתתף בסינגל השלישי מתוכו, "Incredible", וזה בנוסף לדואט של דיון עם סטיבי וונדר בשיר "Overjoyed" שהוא למעשה גרסת כיסוי לשיר של וונדר עצמו. ביוני 2012, הוכרז באתר הרשמי של דיון כי באפריל האחרון החלה להקליט שירים בצרפתית ובאנגלית לאלבומים הבאים שלה שיצאו בסתיו. האלבום הכיל ברובו שירים מקוריים אך כמה גרסאות כיסוי לשירים של סטיבי וונדר, ג'ניס איאן ובילי ג'ואל. בהמשך, נודע על כוונתה של דיון להקליט את שירו של דניאל מריווד'ר, "Water and a Flame", שיצא לאור לבסוף כסינגל הרביעי והאחרון מתוך, Loved Me Back to Life.
בהמשך, ביצעה גרסת כיסוי לשיר "Open Arms" של להקת ג'ורני אשר במקור הייתה אמורה להיכלל באלבום אך בסוף נכללה במהדורה היפנית של האלבום. בנוסף גם האלבום היה אמור לכלול שיר בצרפתית בשם "Ne Me quitte pas" אך לבסוף הוא נכלל באלבומה הצרפתי, Sans attendre, אשר יצא שנה קודם לכן. דיון החליטה להעלות לערוץ היוטיוב שלה קטע בשידור חי בו היא מבצעת את השיר. גרסתה של דיון זכתה להצלחה גבוהה מזו המקורית, כאשר הצליחה להגיע למקום ה-30 במצעד הסינגלים הבריטי.
אביחי ידין
אביחי ידין (נולד ב־26 באוקטובר 1986) הוא כדורגלן עבר ישראלי ששיחק בעמדת הקשר האחורי.
קריירה
ידין החל לשחק כבר בילדותו במחלקת הנוער של הפועל כפר סבא, ושיחק בקבוצות הילדים, הנערים והנוער של המועדון. בעונת 2005/2006 עלה לקבוצה הבוגרת של הפועל כפר סבא, וערך את הופעת הבכורה שלו בליגת העל במשחק מול בני סכנין. כבר בעונה זו הפך לשחקן חשוב בקבוצה הבוגרת, כאשר שיחק ב-18 משחקים שבכולם פתח בהרכב וסייע לקבוצה להישאר בליגת העל אחרי חזרה מרשימה מתחתית הליגה. בעונת 2006/2007 המשיך ידין להיות מהשחקנים המובילים של הפועל כפר סבא, והעפיל עמה עד לגמר גביע הטוטו, שם הפסידה למכבי הרצליה. ידין שיחק ב-28 משחקי ליגה בעונה זו וכבש שער אחד. בעונת 2007/2008 הוא כבש שני שערים ב-19 משחקים, אך לא הצליח למנוע את ירידתה של קבוצתו לליגה הלאומית, לאחר שסיימה במקום ה-11 בליגת העל.
בתחילת עונת 2008/2009 עבר ידין להפועל תל אביב, והיה אחד מארבעה שחקנים שעברו מכפר סבא לקבוצה זו. בתחילת עונה זו התקשה ידין למצוא מקום בהרכב הקבוצה, אך לאחר פציעתו של שי אבוטבול הפך לשחקן הרכב קבוע וסייע לקבוצה לסיים במקום השני בליגת העל אחרי מכבי חיפה. בעונת 2009/2010 הפך ידין לשחקן מפתח בקבוצה והיה שותף לזכייתה בדאבל ולהגעה לשלב 32 האחרונות בליגה האירופית, לאחר שבשלב הבתים סיימה הקבוצה במקום הראשון בבית. בעונה זו כבש שלושה שערי ליגה ושער אחד במשחק חוץ מול ראפיד וינה במסגרת האירופית. בעונה שלאחר מכן העפיל עמה לשלב הבתים של ליגת האלופות וזכה עמה שנית בגביע. בעונת 2011/2012 שוב העפיל עם הקבוצה לשלב הבתים של הליגה האירופית, ובתום העונה השלים זכייה שלישית ברציפות בגביע, לאחר שפתח בהרכב הקבוצה בניצחון 2–1 על מכבי חיפה במשחק הגמר.
ב-20 בספטמבר 2012 עזב ידין את הפועל תל אביב אחרי ארבע שנים במועדון, וחתם על חוזה לחמש שנים בקבוצת מכבי חיפה. בעונתו הראשונה במכבי חיפה סבל מפציעה שגרמה להיעדרותו מהמגרשים למשך שלושה חודשים, והוא שותף ב-16 משחקי ליגה. בעונתו השנייה בקבוצה סבל מפציעה שהשביתה אותו לחודשיים, ורשם 20 הופעות בליגה. בתחילת עונת 2014/2015 נופה ידין מסגל הקבוצה, אך לאחר מינויו של מרקו בלבול למאמן הקבוצה חזר ידין לשחק בפברואר 2015, ועד תום העונה ערך 15 הופעות בליגה. בתחילת עונת 2015/2016 שותף בשישה משחקים בלבד בכל המסגרות, ולקראת חלון ההעברות של ינואר קיבל הודעה כי הוא רשאי לחפש קבוצה חדשה.
ב-7 בינואר 2016 חזר ידין להפועל תל אביב לתקופת השאלה עד לסוף העונה. יומיים לאחר מכן כבר פתח בהרכב הקבוצה בניצחון 3–1 על בני יהודה. בתום העונה סיכם ידין על סיום חוזהו במכבי חיפה, וחתם על חוזה חדש לשלוש שנים נוספות בהפועל תל אביב. במהלך עונת 2016/2017 החל ידין לשמש כקפטן הקבוצה, ובסופה ירד עם הקבוצה לליגה הלאומית. ידין המשיך כקפטן הקבוצה גם בליגה הלאומית, ובעונת 2017/2018 ערך 19 הופעות ליגה ועלה עם הקבוצה בחזרה לליגת העל. לאחר תקופה בה מחלוקת בין ידין לבין הנהלת הקבוצה הובילה לבוררות בין הצדדים, כולל חודש בו הוא לא שותף במשחקי הקבוצה, ב-11 באפריל 2018 הודיע המועדון כי ידין ימשיך גם בעונה הבאה, אך כעבור שבועיים הודיע כי עקב מחלוקות נוספות שהתגלו בין הצדדים חוזהו של ידין לא יחודש.
ב-12 בדצמבר 2018 חתם ידין בהפועל רעננה. ב-7 באפריל 2019 כבש את שער הבכורה שלו במועדון, בהפסד 1–2 למ.ס. אשדוד. באוגוסט 2020 שוחרר מהקבוצה.
ב-20 ביוני 2022, לאחר שלא שיחק קרוב לשנתיים, הודיע ידין על פרישתו ממשחק פעיל.
נבחרת ישראל
ידין שיחק לראשונה במדי הנבחרת הצעירה של ישראל במשחק מול מולדובה במרץ 2008, ולזכותו בסך הכול שתי הופעות במדיה. באוגוסט 2009 הוא זומן לראשונה לסגל הנבחרת הבוגרת, וערך את הופעת הבכורה שלו במשחק מול נבחרת צפון אירלנד. במשחקי מוקדמות מונדיאל 2010 פתח בהרכב בשני משחקים, ובסך הכול לזכותו עשר הופעות במדי הנבחרת.
אור אדרי (שחקן)
אור אדרי (נולד ב-10 בינואר 1988) הוא שחקן ישראלי.
ביוגרפיה
אדרי למד משחק אצל יורם לוינשטיין. ב-2014 שיחק ב"הרחק מהיעדרו" בתפקיד אור. ב-2015 התארח בסדרות "שיחות יוצאות" ו"רוני והלהקה". ב-2016 הופיע בתפקיד עצמו ב"גב האומה". באותו השנה שיחק בסדרה "עקרון ההחלפה" בתפקיד אלירן, והתארח ב"לצבי יש בעיה". גילם את דמותו של הנער המצרי פפירוס, בסדרה עלילות ארץ גושן של ערוץ מאיר לילדים.
פריצת דרכו הייתה בתפקיד ראשי בסדרה "תאג"ד" בתפקיד בן לולו, בה המשיך לשחק גם בעונתה השנייה. ב-2018 החל לשחק בסדרה "אילת". ב-2021 שיחק בסדרה "זיגי" בתפקיד עומר צפריר.
בין השנים 2016–2017 היה בן זוגה של השחקנית אינה בקלמן.
מקש Home
במקלדת מחשב, מקש Home הוא מקש המשמש למטרה ההפוכה ממקש End, ומוביל לראש דף אינטרנט או עמוד במחשב באופן כללי. בתוכנות מסוימות, דוגמת מעבדי תמלילים, המקש משגר את סמן הטקסט לראש השורה בה הוא נמצא. עקב פעולותיהם ההפוכות, שני המקשים ו- נמצאים לרוב בסמיכות זה לזה.
במקלדות קטנות (בעיקר במקלדות תוצרת אפל) החסרות את מקש, ניתן ללחוץ על שילוב המקשים +.
תפקוד ב-Microsoft Windows ובלינוקס
במרבית עורכי הטקסט ומעבדי התמלילים הפועלים בסביבת Microsoft Windows, ובאופן דומה גם בלינוקס, משמש המקש בעיקר לחזרה לראש השורה בה נמצא סמן הטקסט.
כמו כן, ניתן להשתמש במקש לצורך סימון כל הטקסט שנמצא מראש השורה ועד המיקום בו הסמן נמצא. לצורך כך יש להשתמש בקיצור המקשים +. כאשר מעוניינים לסמן טקסט שנמצא במסמך לקריאה בלבד, יש ללחוץ עם העכבר על המיקום ממנו רוצים לסמן, ואז להשתמש בקיצור.
במקינטוש
התנהגותו של מקש Home במקינטוש דומה להתנהגותו בסביבת חלונות אך ורק כאשר המשתמש נמצא בתוך פקד טקסט בעל שורה אחת. בתוכנות ויישומים בהם יש פקד טקסט מרובה שורות (כגון עורך טקסט או מעבד תמלילים), לחיצה על מקש Home תחזיר את המשתמש לראש המסמך, כיוון שמערכת ההפעלה מקשרת את הלחיצה על המקש לחלון הפעיל, ולא לטקסט הנקרא/נערך בתוך תיבת הטקסט. על מנת לגרום למקש להתנהג באותה צורה בה הוא מתנהג בחלונות (החזרת הסמן לראשית השורה) יש להשתמש בצירוף המקשים +.
סימול גרפי
הסמל התקני עבור מקש ה-Home הוא ⇱ (וביוניקוד: U+21F1). הסמל נקבע לפי התקן הבינלאומי ISO/IEC 9995-7. הסמל אינו נפוץ, ובמקלדות בהן הוא מצוי הוא מחליף את הטקסט על גבי המקש.
טרגונה
טַרָגוֹנָה (קטלאנית וספרדית Tarragona) היא עיר בקטלוניה בצפון-מזרח ספרד, ובירתו של מחוז טרגונה (Província de Tarragona; Provincia de Tarragona) ושל נפת טרגונס (comarca del Tarragonès; comarca de Tarragonés). בשנת 2013 התגוררו בעיר עצמה 133,545 תושבים, ובנפת טרגונה התגוררו אותה עת 810,178 איש. אוכלוסיית האזור האורבני של טרגונה הוערכה אותה עת בכ-350,000 נפש.
טרגונה היא עיר נמל חשובה לחוף הים התיכון, ונהר פרנקולי (Francolí) עובר מערבית למרכזה של העיר ונשפך אל הים בתחומי הנמל. בתחומי העיר ובסביבתה שוכנות תשלובות גדולות של מפעלים כימיים ובתי זיקוק לנפט ומוצריו.
ייתכן שהעיר החלה בהתיישבות יוונית או ביישוב פיניקי בתחילת האלף הראשון לפנה"ס, אך מחקרים מבוססים מאשרים רק כי שבטים איבריים התגוררו במקום בסוף המאה ה-5 לפנה"ס. הרומאים כבשו את טרגונה בעת המלחמה הפונית השנייה בשנת 218 לפנה"ס, וייסדו במקום את טאראקו (Tàrraco) שהייתה לבירת הפרובינקיה היספניה קיטריור (Hispania Citerior) ולאחר מכן לבירת הפרובינקיה היספניה טארקוננסיס. בפלישות הגרמאניות והמוסלמיות נהרסה העיר, ושוקמה רק במאה ה-12, לאחר הרקונקיסטה. במאה ה-12 הייתה העיר למרכז שלטוני מרכזי בממלכת אראגון, אך בעקבות המוות השחור ומלחמת אזרחים שקעה וחרבה ב-1462. רק באמצע המאה ה-20 שוקמה סופית. בשנת 2000 העניק ארגון אונסק"ו מעמד של אתר מורשת עולמית למתחם הארכאולוגי הכולל את העיר, שבו מספר גדול של אתרים מהתקופה הרומית.
טאראקו הרפובליקאית
בשנת 218 לפנה"ס, במהלך המלחמה הפונית השנייה, כבשו הרומאים בהנהגת גנאיוס קורנליוס סקיפיו קאלבוס את טרגונה, ולאחר ניצחונם הראשון הקימו סמוך לקסה האיברית מצודה קטנה שנודעה בשם טאראקו (לטינית Tarraco). תוך זמן קצר הפכה טאראקו למעוזם הצבאי העיקרי של הרומאים בחצי האי האיברי, ושימשה נקודת מוצא למסעותיהם הצבאיים בעמק נהר האברו ובמזרחו של חצי האי האיברי. ייתכן שהיו במקום שני מרכזים עיקריים - האחד צבאי ששכן במעלה גבעה, והאחר אשר שימש כרובע מגורים השתרע סמוך לחוף הים ולנמל. עד מהרה הצטרפו אל החיילים המוצבים במקום גם סוחרים ואזרחים רומיים שראו בחצי האי האיברי ארץ של אפשרויות חדשות, ואלה הביאו עימם את התרבות הרומית למקום. היישוב בטאראקו צמח במהירות ובוצר בשלב מוקדם בחומות, והנמל הרומי השתרע על חלק ניכר משטחו של הנמל הנוכחי.
ניצחונם של הרומאים על קרתגו בשנת 201 לפנה"ס ותחילת סיפוחו של חצי האי האיברי אל הרפובליקה הרומית האיץ את פיתוחה של טאראקו, וחומת האבן הראשונה של העיר שתועדה ארכאולוגית, הוקמה בתחילת המאה ה-2 לפנה"ס והורחבה במהלך הרבע השלישי של המאה כך שהקיפה את היישוב כולו. בעיר הוקמו מספר מבני ציבור חשובים ובסוף התקופה הרפובליקאית, כללו אלה את התיאטרון, את פורום הקולוניה ואת מקדש האלה טוטלה.
במהלך מלחמת האזרחים ברומא, ארגן יוליוס קיסר את כוחותיו לקראת קרב מונדה המכריע בשנת 45 לפנה"ס בטאראקו. כאות תודה לתושבי העיר על נאמנותם לו, העניק קיסר מעמד של קולוניה לעיר, וזו אימצה באופן רשמי את השם "קולוניה יוליה טריאומפאליס טאראקו" (Colonia Iulia Urbs Triumphalis Tarraco).
טאראקו בתקופת האימפריה הרומית
טאראקו הייתה לבירתה (conventus juridicus) של הפרובינקיה של היספניה קיטריור, וכאשר אוגוסטוס חילק את האימפריה הרומית מחדש בשנת 27 לפנה"ס, היא שמרה על מעמדה כבירה, הפעם של הפרובינקיה היספניה טארקוננסיס, שהשתרעה על פני רובו של חצי האי האיברי. לאחר שאוגוסטוס שהה בעיר במהלך המלחמות הקנטאבריות הוא העניק לה מספר תארים נוספים שביניהם "קולוניה ויקטריקס טוגאטה" (Colònia Víctrix Togata) ו"קולוניה יוליה ויקטריקס טרקונסיס" (Colònia Júlia Víctrix Tarraconensis). מעמדה של טאראקו התחזק והיא החלה נבנית לפי תוכנית מונומנטלית שתאמה את מעמדה וחשיבותה. העיר חולקה לשלושה אזורים גאוגרפיים מובחנים - במרכזו של האזור הגבוה בעיר, מקום בו שוכנת כיום הקתדרלה, ניצב מתחם הכת הקיסרית; ברצועה שמתחתיו השתרע פורום הקולוניה ובו התרכזו מוסדות השלטון של העיר ושל הפרובינקיה; וברצועה השלישית ניצב הקרקס (השם הרומי להיפודרום). בין שני האזורים האחרונים השתרעו רובעי המגורים של טאראקו.
בשנת 73, ארבע שנים לאחר עליית אספסיאנוס לשלטון, הוענק לכל תושבי חצי האי האיברי מעמד של אזרחים רומיים. בשל כך זכתה טאראקו בפורום נוסף, פורום הפרובינקיה, ועוד נבנו בעיר החל בתקופה זו אמות מים, אמפיתיאטרון, וממזרח לה הוקמו מגדל סקיפיוס ושער הניצחון בברה שסימן את גבולה המזרחי. חומרי הבניין למבנים אלה נחצבו בסדרה של מחצבות בסביבותיה של העיר, שהחשובה שבהם היא מחצבת מדול. העיר הייתה לאחת הערים החשובות באימפריה הרומית כולה, ואדריאנוס תיארה כ"עיר האביב הנצחי" (Tarraco, civitas ubi ver aeternum). סביב העיר השתרעו אזורים חקלאיים נרחבים ווילות רומיות הוקמו בהם.
שגשוגה של טאראקו נמשך עד אמצע המאה ה-3, והיא החלה שוקעת בשל משבר כלכלי ופלישות ראשוני הברברים. לפי ממצאים ארכאולוגיים העיר נפגעה בשנת 260 כתוצאה מפלישת הברברים הראשונה, וההרס פגע בעיקר באזורי המגורים. עם זאת העיר התאוששה לקראת סופה של המאה, במקביל להטבה במצבה של האימפריה כולה בתקופת דיוקלטיאנוס. בתקופה זו התפשטה הנצרות בעיר, ופרוקטואוסוס הקדוש (Sant Fructuós) הנחשב לבישוף הראשון של העיר, הועלה על המוקד בשנת 259. סופה של טאראקו הרומית הגיע בשנת 467 כאשר הוויזיגותים בהנהגת המלך אוריק כבשוה, והרסוה שנתיים לאחר מכן.
ימי הביניים
הוויזיגותים קוממו את הריסות העיר וזו המשיכה והייתה למקום יישוב מרכזי עד שהמוסלמים כבשוה בשנת 713 לערך והיא הייתה לחלק מאל-אנדלוס. העיר התנוונה ונעזבה ותואר הבישוף של טרגונה נותר בגדר מונח בלבד (ראו להלן).
בין מאי ליולי 1348 הכה המוות השחור בעיר, אוכלוסייתה התדלדלה והיא שקעה במשבר. עם זאת התאוששותה הייתה מהירה, וכבר ב-1368 החל בניית החומה החדשה (Mur Nou) כך שהקיפה גם את רובע קורל.
מסוף המאה ה-16 ועד להווה
החומות ההרוסות חודשו במחצית השנייה של המאה ה-16 כדי להגן על תושבי העיר מפני שודדים. עם זאת חוקים מחמירים אשר אסרו על שינוי בתוואי החומות ועל בנייה בסמוך להן, מנעו את התפתחותה של העיר והביאו לצפיפות ולהתפשטות מחלות, כמו גם לעזיבת תושבים. המרד הקטלאני נגד הכתר הספרדי פרץ בשנת 1640 נמשך עד 1659, ובמהלכו הייתה העיר נצורה פעמיים - תחילה ב-1641 ולאחר מכן ב-1644. הנמל נפגע באורח חמור וחדל מלתפקד והעיר נקלעה שוב למשבר שנמשך עד סוף המאה ה-18. מכה נוספת ניחתה על העיר במלחמת הירושה הספרדית (1701-1714), כאשר כוח בריטי כבש אותה. במהלך כל התקופה הייתה העיר נתונה למגפות ששבו והתפרצו, לרעב שנבע מבעיות באספקת החיטה אל העיר ולהתקפות חוזרות ונשנות של שודדי ים, אשר אילצו את האוכלוסייה לעזוב את העיר ולעקור אל פנים הארץ. סימני התאוששות ניכרו בעיר במהלך המאה ה-18 ובתחילת המאה ה-19, ובהנהגת הארכיבישופים המקומיים הורחבה חומת העיר לכיוון דרום-מערב. מספר מפעלי בנייה וניקוז בעיירה הסמוכה פוצ'פלאט (Puigpelat) ב-1798 שיפרו את איכות חייהם של תושבי העיר, אשר המשיכו וקיימו את מסורת הפסטיבלים של העיר מאז ימי הביניים. אולם המלחמות הנפוליאוניות שמו קץ לתקופה זו, ולאחר מצור נכבשה העיר בידי הצרפתים ב-28 ביוני 1811. בכך נפתחה תקופת כיבוש שנמשכה עד נסיגת הצרפתים ב-18 באוגוסט 1813. הצרפתים הותירו אחריהם הרס ואף שהעיר הייתה פטורה מתשלום מיסים משך 10 שנים התאוששותה הייתה איטית. בשנים אלה התפתח גידול הגפנים בסביבתה של העיר, ומגפת זבוב הענבים (Phylloxera) שהתפשטה בצרפת ב-1870 גרמה לתנופה בייצוא היין מהאזור לשוק הצרפתי. מאידך, תלותה של העיר בענף ייצור היין הביאה לכך שמחיריו שלטו במצבה הכלכלי ואף במספר תושביה. בשנת 1854 החלה הריסת החומה הדרום-מערבית, ותחתיה נסללו שדרות רמבלה נובה (Rambla Nova), שהן השדרה המרכזית של העיר כיום (ראו להלן). ב-1868 בוטלו תקנות הביצורים בעיר והדבר איפשר את התפתחותה אל מחוץ לחומות. רובע לה מרינה (La Marina) החדש קם בסמוך לנמל, ועבודות הבנייה ברחבי העיר חשפו ממצאים רבים מהתקופה הרומית, שהיו התשתית לאוסף המוזיאון הארכאולוגי של העיר (ראו להלן). עבודות להרחבת הנמל שיפרו את מצבה הכלכלי של העיר והביאו להתפתחות חיי הסחר בה. התפתחותה של העיר נבלמה רק בעת מלחמת האזרחים בספרד בשנים 1936–1939, והעיר סבלה ממספר הפצצות לקראת סופה של המלחמה.
בשנות ה-50 של המאה ה-20 החלה קמה התעשייה הפטרוכימית סביב העיר, וב-1975 החל בית הזיקוק הראשון לפעול בה. טרגונה הייתה לעיר המתמחה בתחום זה ולמרכז לתעשייה פטרוכימית בקנה מידה בינלאומי. סביב העיר קמו שכונות חדשות שקלטו מהגרים מרחבי המדינה שחיפשו עבודה, ונמל טרגונה היה לנמל השני בגודלו בספרד בהיקף הסחורה העוברת דרכו. בשנת 1991 הוקמה בעיר אוניברסיטת רובירה אי וירז'ילי (Universitat Rovira i Virgili) ובשנת 2000 הכריז ארגון אונסק"ו על העיר כאתר מורשת עולמית.
המכלול הארכאולוגי בטאראקו
אתר המורשת העולמית בעיר כולל 14 אתרים רומיים בטרגונה עצמה וברחבי נפת טרגונס:
החומות הרומיות
מערך ביצורי האבן הרומי הראשון של העיר (Muralles Romanes - "מורלייס רומאנס") הורכב משתי חומות בגובה של 6 מטר וברוחב של 4.5 מטר כל אחת, ולאורכן נבנו מגדלי שמירה רבועים. החל באמצע המאה ה-2 לפנה"ס הוארכו החומות כך שהקיפו את כל חלקי העיר אותה עת, והחומה החדשה שנבנתה בין היתר מאבניה של החומה הראשונה, נישאה לגובה של 12 מטר והייתה ברוחב של 6 מטר. חומות אלה השתמרו אגב מספר שינויים בתקופת הרומית המאוחרת ובימי הביניים, וכן החל במאה ה-16 ועד למאה ה-18. כיום השתמר קטע של 1.3 ק"מ מהחומה שצורתו כפרסה, והוא נגיש למבקרים (Passeig Arqueològic - "השדרה הארכאולוגית"). עוד השתמרו לאורכה של החומה שלושה ממגדלי הביצורים, ושני שערים - שער סנט אנטוני (Portal de Sant Antoni) הניצב בצידה המזרחי מאז התקופה הרומית, ושער חדש יותר בצידה הצפון-מערבי. חלקה הדרום-מזרחי של החומה נהרס באופן יזום במאה ה-19.
מתחם הכת הקיסרית
אספסיאנוס בנה את מתחם הכת הקיסרית (El recinte de culte imperial) בסביבות שנת 70. אורכו של המתחם היה 153 מטר ורוחבו 136 מטר, והוא חופף במידה רבה לקתדרלת העיר הניצבת במקום כיום. חלקים מהשער ומהמקדש שניצב במתחם שמורים בתוך מתחם הקתדרלה.
פורום הפרובינקיה
דרומית למתחם הכת הקיסרית ומתחת לו, שוכן פורום הפרובינקיה (Fòrum Provincial) שהוקף בארקדה מקורה ברוחב של 14 מטר. כיכר הפורום השתרעה לאורך של 320 מטר ולרוחב של 175 מטר, ובצידה האחד ניצב מקדש. סדרה של מעברים בצורת קשתות הוליכו מהפורום לכיוונים שונים, וקשתות אלה משולבות כיום במבנים בחלקה העתיק של העיר. הפרטוריום (מושב מנהלת הפרובינקיה) ניצב במבנה בן שלוש קומות, וזה עדיין קיים, אם כי הוא עבר שינויים מפליגים במהלך ימי הביניים כאשר היה לטירתו של מושל העיר, ולמעשה רק חלק מחומרי הבניין משמרים את היסודות הרומיים.
הקרקס הרומי
הקרקס הרומי (Circ romà) ניצב בכיכר העירונית השלישית של העיר, מדרום ומתחת לפורום הפרובינקיה. מבנה זה שימש למרוצי סוסים ומרכבות (השם התגלגל כיום לתיאור קרקס וכיום מכנים מבנה זה על פי המקור היווני היפודרום). אורכה של הכיכר היה 325 מטר ורוחבה נע בין 100 ל-115 מטר, ואילו הקרקס עצמו השתרע לאורך של 190 מטר ותפס את רוב שטחה. סביבו הוקמו טריבונות שנתמכו בקשתות ממלט רומי (opus caementicium). חלקים מהקרקס השתמרו גלויים בצדו הדרום-מערבי, וחלקים אחרים שלו משולבים בבניינים מאוחרים לו. חלק מחזית המבנה השתמר בצדו הפנימי של בניין המורלטה (La Muraleta) מהמאה ה-14, דבר שאיפשר לשחזר את מראהו של הקרקס.
התיאטרון הרומי
התיאטרון הרומי (Teatre romà) נבנה בתחילת המאה ה-1 במקום בו ניצבה באר גדולה מהמאה ה-2 לפנה"ס ושוק מקורה מאמצע המאה ה-1 לפנה"ס. התיאטרון שכן מחוץ לחומות העיר, סמוך לפורום הקולוניה, ומקימיו עשו שימוש במדרון הטבעי בעת הקמת שורות המושבים. מהמבנה השתמרו חמישה עמודים, שרידים של שתיים משורות המושבים וחלק מהבמה, אולם מעבר לכך לא ידוע דבר אודות מראהו. עוד התגלו שרידים מהעיטורים, בדמות חלקי אפריז, עמודים, וכותרות. התיאטרון פעל עד סוף המאה ה-2 מועד בו נזנח, ובמאה ה-3 הוקמו במתחם מבנים חדשים שעשו שימוש בחלק מחומרי הבניין של התיאטרון המקורי. התיאטרון התגלה בשנת 1884 והחל ב-1919 נערכו במקום חפירות שיטתיות.
האמפיתיאטרון, הבזיליקה והכנסייה הרומנסקית
האמפיתיאטרון של טאראקו (Amfiteatre) היה יכול לאכלס 14,000 איש. הוא הוקם בתחילת המאה ה-2 דרומית-מזרחית לעיר, מחוץ לחומות ועל שפת הים התיכון. צורתו אליפטית, אורכו 130 מטר ורוחבו 102 מטר. שורות המושבים נתמכות בקשתות, למעט בצדו הצפוני בו הטריבונות נחצבו בסלע. אל הזירה הובילו שני פתחים שניצבו זה מול זה לאורך ציר האורך של המבנה. הטריבונות חולקו לשלושה חלקים (Maenianum) על ידי שתי גדרות אבן שעברו לאורכן. הצופים אכלסו את האזורים האלה בהתאם למעמדם, והשורות הקרובות אל הזירה יועדו לבני המעמד החברתי העליון.
בשנת 218 נבנה האמפיתיאטרון מחדש והורחב. הוא שימש למופעים עד למאה ה-4, ונזנח, אך לאחר מכן חזר לשימוש עד למאה ה-6 עת נבנתה במקום בזיליקת פרוקטואוסוס הקדוש הויזיגותית. הבזיליקה נקראה על שם פרוקטואוסוס, הבישוף הראשון של העיר וקדוש נוצרי אשר מצא את מותו בזירה ב-21 בינואר 259 יחד עם שניים מכוהניו. לבזיליקה היו שלוש ספינות והיא ניצבה במקום עד שנהרסה במאה ה-12. תחתיה נבנתה כנסיית מריה הקדושה של הנסים (Santa Maria del Miracle) הרומנסקית. שרידי השכבה התחתונה של כנסייה זו נראים במרכזה של הזירה.
בית הקברות הנוצרי המוקדם
בית הקברות הנוצרי המוקדם (Necròpolis paleocristiana) הוקם במאה ה-3 מחוץ לחומות העיר בקרבת נהר פרנקולי, במקום בו ניצבו וילות רומיות בסוף התקופה הרפובליקנית. בית הקברות קם בסמוך לבזיליקת פרוקטואוסוס הקדוש שנהרסה במאה ה-8 (מבנה אחר מזה שהוקם באמפיתיאטרון) ושרידיה האחרונים נעלמו עם הקמת בית חרושת לטבק במאה ה-20. בית הקברות היה פעיל עד למאה ה-5, ובחפירות שנערכו במקום, נחשפו למעלה מ-2,000 קברים מסוגים שונים. אלה כוללים קברים פשוטים, סרקופגים, ואף מאוזוליאומים של ממש. במקום מוזיאון המציג את הממצאים מהאתר.
אמת המים
שלוש אמות מים הוליכו מים אל טאראקו, ושרידים באורך של 217 מטר של אחת מהן השתמרו במרחק של כ-3 ק"מ צפונית למרכז העיר הרומית (41.14611°N, 1.24389°W). אמת המים הידועה כאמת המים של הפררים (L'Aqüeducte de les Ferreres) או גשר השטן (Pont del Diable) שוכנת לרוחבו של יובל קטן של הפרנקולי שאת מימיו הובילה אל העיר. נראה כי האמה הוקמה בתקופתו של אוגוסטוס, בתחילת המאה ה-1, ובעת שהעיר הייתה בתנופת התפתחות. היא נותרה בשימוש עד לימי הביניים ושופצה במאה ה-10 בידי המוסלמים. במאה ה-19 ובמאה ה-20 נערכו מספר עבודות לשיפוצה של האמה ולמניעת התדרדרות במצבה. מאז 2005 מוכרז אזור האמה כ"פארק ההיסטורי של גשר השטן" (Parc Ecohistòric del Pont del Diable).
האמה נישאת לגובה מקסימלי של 27 מטר, ועליה ניצבה קומה נוספת שנהרסה, ואשר הוסיפה לגובהו של המבנה 2 מטרים נוספים. בקטע שנותר שתי קומות - בתחתונה 11 קשתות ובעליונה 25 קשתות נוספות - ורוחב כל קשת הוא 6.30 מטר. רוחבה של האמה הוא 1.86 מטר והשיפוע לאורכה מצפון לדרום, הוא של 40 ס"מ בסך הכל. המבנה כולו עשוי מאבנים מסותתות המונחות זו על זו ללא שימוש במלט. תעלת המים נבנתה מסיד ומחרס עם ציפוי מלט שאינו חדיר למים. האבנים לבניית האמה הובאו ממחצבת קובס דה לה פדררה (coves de la Pedrera) הסמוכה. אורכה הכולל של האמה היה 15 ק"מ והיא הסתיימה במאגר מים גדול בטאראקו בשם קסטלום אקואה (castellum aquae - "מגדל המים"). משם הובלו המים ברשת תעלות אל בתי העיר.
מגדל סקיפיוס
מגדל סקיפיוס (Torre dels Escipions) שוכן כ-5 ק"מ ממזרח לעיר, בין מסילת רכבת לכביש N340, כ-150 מטר מחוף הים (41.13111°N, 1.31639°W). המגדל נחשב לקברו של סקיפיוס, אך דבר זה מוטל בספק רב, בשל כך שהמבנה מתוארך למחצית הראשונה של המאה ה-1. הוא ניצב לצידה של ויה אוגוסטה (Via Augusta) שחצתה את חצי האי האיברי מדרום לצפון.